RAPPORT MILL-KUMMISSJONI LILL-KUNSILL U LILL-PARLAMENT EWROPEW ibbażat fuq l-Artikolu 9 tad-Deċiżjoni Qafas tal-Kunsill 2003/568/ĠAI tat-22 ta’ Lulju 2003 dwar il-ġlieda kontra l-korruzzjoni fis-settur privat INTRODUZZJONI Ambitu Id-Deċiżjoni Qafas tal-Kunsill 2003/568/ĠAI tat-22 ta' Lulju 2003 dwar il-ġlieda kontra l-korruzzjoni fis-settur privat għandha l-għan, skont il-premessa 10 tal-Preambolu tagħha, '…li jiġi żgurat li kemm il-korruzzjoni attiva kif ukoll dik passiva fis-settur privat ikunu offiżi kriminali fl-Istati Membri kollha, illi anki persuni ġuridiċi jkunu jistgħu jinżammu responsabbli għal tali offiżi, u li dawn l-offiżi jġorru pieni effettivi, ipproporzjonati u dissważivi.' Fil-qalba tagħha hemm ir-rekwiżit li l-Istati Membri jikkriminalizzaw żewġ tipi ta’ mġiba, li jistgħu jiġu deskritti fil-qosor kif ġej (ara l-Artikolu 2 tad-Deċiżjoni Qafas): - il-wegħda, l-offerta jew il-għotja ta' vantaġġ mhux mistħoqq lil persuna fis-settur privat sabiex din il-persuna twettaq jew tibqa' lura milli twettaq xi ħaġa bi ksur tad-dmirijiet tagħha - li titlob jew li tirċievi vantaġġ mhux mistħoqq, jew li taċċetta wegħda ta' dan il-vantaġġ, waqt li taħdem fis-settur privat, sabiex twettaq jew tibqa' lura milli twettaq xi ħaġa, bi ksur tad-dmirijiet ta' dak li jkun. L-Artikolu 9(1), tad-Deċiżjoni Qafas obbliga lill-Istati Membri jieħdu l-miżuri meħtieġa sabiex jikkonformaw mad-dispożizzjonijiet qabel it-22 ta’ Lulju 2005. L-Artikolu 9(2) talabhom jittrażmettu lill-Kunsill u lill-Kummissjoni t-test tad-dispożizzjonijiet li jittrasponu fil-liġi nazzjonali l-obbligi imposti fuqhom taħt id-Deċiżjoni Qafas. L-iskop tar-rapport u l-metodu ta' evalwazzjoni Fl-2007 l-Kummissjoni lestiet l-ewwel rapport ta' implimentazzjoni[1] dwar id-Deċiżjoni Qafas. It-tweġibiet provduti mill-Istati Membri indikaw li l-livell ta' implimentazzjoni kien dgħajjef ferm. Fl-2007 kienu biss żewġ Stati Membri li kienu ttrasponew b'mod korrett id-dispożizzjonijiet tagħha fil-leġiżlazzjoni domestika tagħhom. Minn dak iż-żmien 'l hawn ġie adottat il-Programm ta' Stokkolma, li jitlob lill-Kummissjoni tiżviluppa politika komprensiva kontra l-korruzzjoni u tistabbilixxi mekkaniżmu biex jevalwa l-isforzi tal-Istati Membri biex jiġġieldu l-korruzzjoni. Għalhekk, kien jidher neċessarju li tiġi evalwata l-implimentazzjoni ta' dan l-istrument importanti fl-Istati Membri. Fid-19 ta' Mejju 2009 l-Kummissjoni bagħtet ittra lill-Istati Membri kollha li permezz tagħha talbet għal informazzjoni aġġornata dwar il-miżuri nazzjonali li jimplimentaw id-Deċiżjoni Qafas, sabiex tħejji t-tieni rapport ta' implimentazzjoni, pjanat għal qabel il-31 ta' Diċembru 2009. Mhux l-Istati Membri kollha bagħtu n-notifiki tagħhom fil-ħin, u għalhekk il-Kummissjoni kienet obbligata tipposponi l-pubblikazzjoni tar-rapport. Aktar minn hekk, meta sadanittant ġew adottati l-liġijiet, l-Istati Membri ma nnotifikawx awtomatikament lill-Kummissjoni b'dan il-fatt. Kien għalhekk meħtieġ li n-notifikazzjoniet uffiċjali jiġu supplimentati b'informazzjoni oħra disponibbli biex tiġi verifikata l-implimentazzjoni tad-Deċiżjoni. Din l-informazzjoni addizzjonali dwar l-implimentazzjoni tad-Deċiżjoni Qafas ġiet miġbura mil-leġiżlazzjoni disponibbli, is-Serje ta' Rapporti ta' Evalwazzjoni GRECO III u, f'xi każijiet, ir-rapport tal-Grupp ta' Ħidma tal-OECD dwar it-Tixħim. Meta sar l-abbozzar, l-Istati Membri kollha ħlief ES, DK u LT kienu notifikaw il-miżuri ta' traspożizzjoni tagħhom. ES ma provdiet ebda informazzjoni fl-2007 jew għar-rapport kurrenti. Fin-nuqqas ta' informazzjoni ġdida, il-valutazzjoni ta' DK u LT tibqa' l-istess bħal dik tar-rapport tal-2007. Ir-rapport jikkonċentra fuq l-Artikoli 2 sa 7 (b'referenza qasira għall-Artikolu 10 fejn relevanti), u jiddokumenta d-dikjarazzjonijiet magħmula mill-Istati Membri taħt l-Artikoli 2 u 7. Huwa ma jiddiskutix l-Artikoli 8, 9 jew 11, minħabba li dawn id-dispożizzjonijiet ma jeħtiġux implimentazzjoni. Il-kriterji tal-valutazzjoni adottati mill-Kummissjoni għal dan ir-rapport huma l-kriterji ġenerali adottati fl-2001 biex jevalwaw l-implimentazzjoni tad-deċiżjonijiet qafas (effettività prattika, ċarezza u ċertezza legali, applikazzjoni sħiħa u konformità mal-limiti ta' żmien għat-traspożizzjoni)[2]. It-tieni, huma użati wkoll kriterji speċifiċi għal din id-Deċiżjoni Qafas, aktar dettalji qed jiġu provduti fl-analiżi segwenti tal-artikoli individwali. EVALWAZZJONI Artikolu 2 - Korruzzjoni attiva u passiva fis-settur privat Kummenti ġenerali L-Artikolu 2 huwa d-dispożizzjoni ewlenija tad-Deċiżjoni Qafas. Huwa jiddefinixxi reati li jinvolvu korruzzjoni attiva u passiva, meta titwettaq fil-kors tal-attivitajiet tan-negozju. L-iskop tal-applikazzjoni tal-Artikolu 2(1) jinkludi attivitajiet tan-negozju kemm f'entitajiet li jaħdmu għall-profitt kif ukoll għal dawk li m'humiex għall-profitt . Madanakollu, l-Istati Membri jistgħu jiddikjaraw li huma se jillimitaw l-ambitu tal-kondotta li tinvolvi tfixkil tal-kompetizzjoni f'relazzjoni max-xiri ta' merkanzija jew servizzi kummerċjali. Id-dikjarazzjonijiet kienu validi sa Ġunju 2010. Minħabba li l-Kunsill ma ħax deċiżjoni biex jestendi l-validità tagħhom, il-Kummissjoni tassumi li m'għadhomx aktar validi, u għalhekk l-Istati Membri li ssottomettew tali dikjarazzjoni jkollhom jemendaw il-leġiżlazzjoni nazzjonali tagħhom (tali dikjarazzjonijiet saru minn DE, AT, IT u l-PL). Mill-2007 'l quddiem, irriżulta li l-implimentazzjoni tal-Artikolu 2 kienet problematika ħafna għall-Istati Membri. Fl-2007, kienu biss 2 Stati Membri (BE, UK) li kienu trasponew b'mod korrett l-elementi kollha tar-reat. Bħalissa 9 Stati Membri (BE, BG, CZ, FR, IE, CY, PT, FI, UK) trasponewhom kollha b'mod korrett. L-Istati Membri sabuha partikolarment diffiċli li jdaħħlu t-tifsira sħiħa fil-frażijiet 'direttament jew permezz ta' intermedjarju' u 'persuna li f'kull kapaċità tmexxi jew taħdem' fil-leġiżlazzjoni nazzjonali tagħhom. Is-seba' kundizzjonijiet komponenti tal-Artikolu 2(1) huma elenkati hawn taħt. Artikolu 2(1)(a) – korruzzjoni attiva | Artikolu 2(1)(b) – korruzzjoni passiva | 'Il-wegħda, l-offerta jew il-għotja' 'Direttament jew permezz ta’ intermedjarju' 'Persuna li f’kull kapaċità tmexxi jew taħdem' 'Għal entità tas-settur privat' 'Vantaġġ mhux mistħoqq ta' kull kwalità' 'Għal dik il-persuna jew għal parti terza' 'Sabiex twettaq jew tibqa' lura milli twettaq kwalunkwe att, bi ksur tad-dmirijiet ta' dak li jkun' | 'Titlob jew tirċievi jew taċċetta l-wegħda ta'' 'Direttament jew permezz ta’ intermedjarju' 'Waqt li f'kull kapaċità tmexxi jew taħdem' 'Għal entità tas-settur privat' 'Vantaġġ mhux mistħoqq ta' kwalunkwe tip' 'Għaliha nfisha jew għal parti terza' 'Sabiex twettaq jew tibqa' lura milli twettaq kwalunkwe att, bi ksur tad-dmirijiet ta' dak li jkun' | Analiżi dettaljata. Artikolu 2(1)(a) – korruzzjoni attiva 12-il Stat Membru (BE, BG, CZ, DK, IE, EL, FR, CY, PT, FI, SI, UK) jissodisfaw is-seba' kundizzjonijiet tad-definizzjoni ta' korruzzjoni attiva kollha kemm huma. Jidher li l-aktar elementi problematiċi għat-traspożizzjoni tal-Artikolu 2(1)(a) qed ikunu biex jiġi kopert l-ambitu sħiħ ta' 'il-wegħda, l-offerta jew il-għotja' u 'sabiex twettaq jew tibqa' lura milli twettaq kwalunkwe att, bi ksur tad-dmirijiet ta' dak li jkun.' NL jillimitaw l-offiża għal każijiet fejn min jimpjega jew il-prinċipal ma jkunx ġie infurmat bil-każ. LU jobbliga li min jimpjega ma jkunx jaf bil-komportament kriminali u ma japprovahx. DE, AT, IT u PL kellhom ambitu limitat tal-applikazzjoni f'konformità mal-Artikolu 2(3). DE llimitat l-iskop tal-atti relatati max-xiri ta' merkanzija jew servizzi kummerċjali; AT llimitat ir-reati għal 'atti legali' u PL llimitat ir-reati għal komportament li jirriżulta f'telf, kompetizzjoni inġusta jew azzjoni preferenzjali inammissibbli. DE informat lill-Kummissjoni li l-leġiżlazzjoni l-ġdida biex tiġi ssodisfata din il-kundizzjoni tad-Deċiżjoni Qafas hija pendenti. B'żieda ma' dan, il-Kummissjoni tinnota l-problemi segwenti fit-traspożizzjoni: - EE ma tkoprix l-offerta ta' tixħim, intermedjarji, jew li wieħed iwettaq/iżomm lura milli jwettaq id-doveri bi ksur tad-doveri ta' persuna - IT ma tkoprix l-offerta ta' tixħim, intermedjarji, persuni li jaħdmu fis-settur privat, jew kwalunkwe parti terza li għaliha jkun intenzjonat it-tixħim. - LV ma tkoprix l-element tal-wegħda ta' tixħim u tillimita wkoll ir-reat għal każijiet fejn l-offerta/il-wegħda tkun ġiet aċċettata. 'Impjegat responsabbli ... jew persuna awtorizzata', kif innutat fil-valutazzjoni tal-2007, ma jidhirx li jinkludi l-impjegati kollha, u għalhekk ma jittrażmettix b'mod sħiħ it-tifsira ta' 'kull persuna li fi kwalunkwe kapaċità tmexxi jew taħdem (...)'. - HU ma tirreferix għall-'offerta' ta' vantaġġ jew għal 'direttament' jew 'indirettament' - RO ma tagħmilx referenza għal vantaġġ ta' parti terza - SK ma tindirizzax speċifikament l-offerta ta' tixħim jew vantaġġ. Artikolu 2(1)(b) – korruzzjoni passiva 12-il Stat Membru (BE, BG, CZ, IE, FR, CY, MT, PT, SI, SK, FI, UK) jissodisfaw b'mod sħiħ l-Artikolu 2(1)(b). B'żieda ma' dan, ġie nnutat dan li ġej: - DE għamlet dikjarazzjoni li m'għadhiex valida - EE ma tirreferix għal intermedjarji, 'it-talba' ta' tixħim jew vantaġġ mhux dovut - EL ma tkoprix vantaġġ ta' parti terza - IT ma tkoprix intermedjarji, vantaġġ ta' parti terza, 'xogħol' u 'talba' għal tixħim - LV – l-aċċettazzjoni ta' offerta mhix inkluża fil-leġiżlazzjoni LV - LU jillimita l-iskop tal-Artikolu (ara l-Artikolu 2(1)(a)) - HU ma tindirizzax 'direttament jew indirettament' - NL - il-vantaġġ għandu jiġi mistur minn min jimpjega (aktar limitat milli hu fl-Artikolu) - AT – hija meħtieġa aktar informazzjoni dwar l-intermedjarji. B'żieda ma' dan, 'servjent/aġent' f'entità tas-settur privat ma tidhirx li tkopri dawk li jmexxu tali entità. L-Artikolu 2(2) L-Artikolu 2(2) jistabbilixxi li l-Artikolu 2(1) japplika għal attivitajiet tan-negozju f'entitajiet għall-profitt kif ukoll kif ukoll f'dawk mhux għall-profitt. Xi Stati Membri għamlu referenzi speċjali għall-inklużjoni ta' entitajiet mhux għall-profitt fil-leġiżlazzjoni tagħhom filwaqt li oħrajn ifformulaw il-kliem tal-leġiżlazzjoni b'tifsira tant wiesgħa li entitajiet li m'humiex għall-profitt m'humiex esklużi. B'kollox 16-il Stat Membru trasponew b'mod sħiħ din id-dispożizzjoni (BE, BG, CZ, DE, EE, IE, FR, CY, HU, MT, NL, PL, PT, RO, FI, UK). F'xi każijiet, il-kliem tal-leġiżlazzjoni jidher li għandu sens wiesa' biżżejjed biex ikopri din id-dispożizzjoni imma tkun meħtieġa spjegazzjoni addizzjonali (EL, IT, LV, MT, AT, SK, SE). L-Artikolu 2(3) Skont l-Artikolu 2(3), erba' Stati Membri kienu diġà għamlu dikjarazzjoni (DE, IT, AT, PL) għar-rapport preċedenti. Id-dikjarazzjonijiet kienu validi sat-22 ta' Lulju 2010 (l-Artikolu 2(4)). Skont l-Artikolu 2(5), il-Kunsill kellu jirrevedi l-Artikolu 2 qabel it-22 ta' Lulju 2010 biex jiddeċiedi jekk tali dikjarazzjonijiet jistgħux jiġu mġedda. Minħabba li l-Kunsill ma ħa ebda tali deċiżjoni, il-Kummissjoni tqis li d-dikjarazzjonijiet skadew u l-Istati Membri jridu jemendaw il-leġiżlazzjoni tagħhom skont dan. L-Artikolu 3 – L-istigazzjoni, il-għajnuna u t-tħajjir L-Artikolu 3 jiffoka fuq parteċipazzjoni sekondarja fil-korruzzjoni permezz ta’ istigazzjoni, għajnuna u tħajjir. Dan ma jindirizzax l-attentati[3]. Il-livell ġenerali ta' traspożizzjoni kien diġà għoli fl-2007, meta 18-il Stat Membru trasponew dan l-artikolu. Bħalissa s-26 Stat Membru li provdew l-informazzjoni (ES ma provdiet ebda informazzjoni) jikkonformaw mal-Artikolu 3. Dawk il-pajjiżi li provdew ftit informazzjoni jew xejn, imma nstab li kienu qed jikkonformaw mar-rapport tal-2007, xorta huma meqjusa li jikkonformaw b'mod sħiħ. Il-Kummissjoni ma taf bl-ebda bidliet fil-leġiżlazzjoni mill-2007 'l hawn. L-Artikolu 4 – Penali u sanzjonijiet oħra L-Artikolu 4 jobbliga li reati ta' korruzzjoni fis-settur privat ikunu punibbli b'pieni kriminali li huma 'effettivi, ipproporzjonati u dissważivi.' (l-Artikolu 4(1)). Huwa jobbliga wkoll lill-Istati Membri li jiżguraw li l-korruzzjoni passiva u attiva fis-settur privat tkun punibbli b'piena massima ta' mill-anqas bejn sena u tliet snin ta' priġunerija (l-Artikolu 4(2)). L-Artikolu 4 (3) jobbliga lill-Istati Membri, skont ir-regoli u l-prinċipji kostituzzjonali tagħhom, li jipprojbixxu temporanjament, f’xi ċirkostanzi, lil persuni naturali milli jwettqu dik l-attività kummerċjali partikolari jew waħda komparabbli f’pożizzjoni jew kapaċità simili. Fl-2007, għadd ta’ Stati Membri, fl-informazzjoni li pprovdew għall-Artikolu 4(1), ma qisux il-pieni għar-reati provduti taħt l-Artikolu 3. Dak iż-żmien kienu biss ħdax-il Stat Membru (DK, EE, FI, DE, IE, IT, LT, LU, NL, PL, SE) li ttrasponew b'mod sħiħ l-Artikolu 4. Il-maġġoranza tal-Istati Membri ssodisfaw ir-rekwiżiti tal-Artikolu 4(3). Minn dak iż-żmien 'l hawn sar progress sinifikanti. 22 Stat Membru (BE, BG, CZ, DE, DK, EE, EL, IE, FR, IT, CY, LU, LT, HU, NL, PL, PT, SI, SK, FI, SE, UK) trasponew b'mod sħiħ dan l-artikolu fil-liġi domestika tagħhom. Dawn l-Istati Membri jipprovdu pieni u sanzjonijiet oħra, kif rekwiżit fl-Artikolu 4(1). LV, MT, AT u RO ma provdewx biżżejjed informazzjoni biex jevalwaw jekk is-sanzjonijiet imposti jkoprux ukoll l-istigazzjoni, l-għajnuna u t-tħajjir (l-Artikolu 3). ES ma weġbitx. 26 Stat Membru trasponew l-Artikolu 4(2). ES ma ġietx valutata. 22 Stat Membru trasponew b'mod sħiħ l-Artikolu 4(3), LV trasponietu parzjalment, MT għadha ma trasponitux u CY u AT ma provdietx biżżejjed informazzjoni. ES ma provdiet ebda informazzjoni. L-Artikolu 5 – Ir-responsabbiltà tal-persuni ġuridiċi L-Artikolu 5 jipprovdi għar-responsabbiltà tal-persuni ġuridiċi f'relazzjoni mal-korruzzjoni attiva kif ukoll dik passiva. L-Istati Membri jridu jiżguraw li l-persuni ġuridiċi jkunu responsabbli meta jkun hemm it-tixħim għall-benefiċċju tagħhom minn kull persuna 'li taġixxi jew waħedha jew bħala parti minn organu tal-persuna ġuridika' u li għandha pożizzjoni prominenti f'dik il-persuna ġuridika (l-Artikolu 5(1)). L-Istati Membri jridu jiżguraw li persuna ġuridika tista' tkun ukoll responsabbli f'każijiet fejn it-twettiq ta' reat ikun possibbli minħabba nuqqas ta' superviżjoni jew kontroll (l-Artikolu 5(2)). Ir-responsabbiltà ta' persuni ġuridiċi m'għandhiex teskludi proċedimenti kriminali kontra persuni fiżiċi meta jkunu l-awturi, l-instigaturi jew il-kompliċi (l-Artikolu 5(3)). Fl-2007 kienu biss ħamsa l-Stati Membri (LT, LU, NL, PL, SI) li ttrasponew l-Artikolu 5 b’mod sħiħ. Filwaqt li kien hemm progress sinifikanti mill-2007, b'mod ġenerali t-traspożizzjoni fqira tal-Artikolu 5 għadha kwistjoni ta' tħassib għall-Kummissjoni. 15-il Stat Membru trasponew b'mod sħiħ l-Artikolu 5 (BE, BG, CZ, DE, EL, IE, FR, CY, LT[4], LU, NL[5], PL, PT, RO, SI, UK). 8 Stati Membri trasponewh parzjalment (BG, DK[6], EE, FR, LV, HU, MT, FI). CZ u IT ma trasponewhx. SK ma provdietx biżżejjed informazzjoni u ES ma ssottomettiet ebda tweġiba. 23 Stat Membru (kollha kemm huma ħlief CZ, IT, id-dejta disponibbli għal SK, ES) stabilixxew responsabbiltà għal persuni ġuridiċi, kif provdut l-Artikolu 5(1). Huma 15 l-Istati Membri li trasponew l-Artikolu 5(2) (BE, DE, IE, EL, CY, LU, AT, PL, PT, SI, SE, UK, LT[7], NL[8]). RO ġiet mitluba tipprovdi aktar kjarifiki dwar jekk l-ifformular tal-kliem tal-leġiżlazzjoni (li jidher li huwa konformi) jkoprix ir-responsabbiltà ta' persuni ġuridiċi f'każijiet ta' nuqqas ta' kontroll. FR, SK u LV ma provdewx biżżejjed informazzjoni u CZ, IT, BG, EE, IT, HU, FI, u MT kienu meqjusa li ma trasponewx b'mod sħiħ l-Artikolu 5(2). 20 Stat Membru trasponew l-Artikolu 5(3) (BE, BG, DE, EE, IE, EL, FR, CY, LV, LU, HU, MT, NL, AT, PL, PT, RO, SI, SE, UK). Għadu ma ġiex traspost minn CZ u IT, filwaqt li SK, DK u FI ma provdewx biżżejjed informazzjoni għall-valutazzjoni. L-analiżi kienet imfixkla min-nuqqas ta’ informazzjoni mill-Istati Membri, partikolarment fir-rigward tal-Artikoli 5(2) u 5(3). Il-Kummissjoni tinnota li bosta Stati Membri fil-leġiżlazzjoni tagħhom ma jirreferux direttament għall-każ tan-nuqqas ta' superviżjoni jew jekk ir-responsabbiltà korporattiva teskludix ir-responsabbiltà tal-persuna fiżika jew le. SK infurmat lill-Kummissjoni li r-responsabbiltà kriminali ta' persuni ġuridiċi kienet inkluża fl-abbozz ta' emendi għall-Kodiċi Kriminali u għall-Kodiċi tal-Proċedura Kriminali mħejjija mill-gvern SK, imma li l-proċess tal-adozzjoni kien ġie sospiż bejn id-9 ta' April 2008 u l-20 ta' Mejju 2009 sakemm iddum pendenti deċiżjoni tal-Qorti Kostituzzjonali. Jidher li wara s-sentenza tal-Qorti Kostituzzjonali, il-leġiżlazzjoni nbidlet, imma l-Kummissjoni ma ġiet notifikata bl-ebda bidla, u lanqas ma rċeviet it-test il-ġdid. Kien għalhekk impossibbli li tiġi valutata l-konformità mal-Artikolu 5. L-Artikolu 6 – Il-pieni għall-persuni ġuridiċi L-Artikolu 6 jobbliga lill-Istati Membri jistabbilixxu sanzjonijiet effettivi, ipproporzjonati u dissważivi għal persuni ġuridiċi (kriminali u nonkriminali) għal korruzzjoni attiva u passiva, istigazzjoni u għajnuna u li jagħmlu t-twettiq ta' reat possibbli permezz ta' nuqqas ta' superviżjoni jew kontroll. Huwa jagħti wkoll eżempji ta' sanzjonijiet li jistgħu jiġu imposti, bħal esklużjoni minn benefiċċji jew għajnuniet pubbliċi, skwalifikazzjoni mill-prattika ta' attivitajiet kummerċjali, superviżjoni ġuridika jew ordni ġudizzjarja ta’ stralċ. Fl-2007, 5 Stati Membri (DK, LT, NL, PL, SI) kienu ttrasponew l-Artikolu 6 b’mod sħiħ. Aktar informazzjoni ġiet mitluba mingħand għadd ta’ Stati Membri sabiex tiġi vvalutata l-pożizzjoni tagħhom. Għall-Istati Membri li ma provdew ebda tweġiba, inżammet il-valutazzjoni tar-rapport tal-2007. Bħalissa, 16-il Stat Membru (BE, DK, DE, IE, EL, FR, LT, LU, NL, AT, PL, PT, RO, SI, SE, UK) trasponew l-Artikolu 6. Madanakollu, hija meħtieġa kjarifika ulterjuri minn RO u UK. 5 Stati Membri (BG, EE, LV, HU, FI) issodisfaw parzjalment il-kundizzjonijiet tal-Artikolu 6. FI intalbet tipprovdi aktar kjarifiki dwar il-limitazzjonijiet tar-responsabbiltà korporattiva. 4 Stati Membri (CZ, IT, CY, MT) ma trasponewx l-Artikolu 6. ES ma provdiet ebda informazzjoni. SK ma nnotifikatx il-liġi l-ġdida tagħha dwar ir-responsabbiltà kriminali ta' persuni ġuridiċi, u għalhekk kien impossibbli li jiġi valutat jekk SK tissodisfax il-kundizzjonijiet ta' dan l-artikolu jew le. Il-livell ta' implimentazzjoni tal-Artikolu 6(1), li jobbliga lill-Istati Membri jistabbilixxu penali għal persuni legali għal tixħim attiv/passiv, huwa ogħla milli għall-Artikolu 6(2), minħabba li 20 Stat Membru implimentaw id-dispożizzjonijiet tiegħu. Kienu biss 14-il Stat Membru li trasponew l-Artikolu 6(2) (BE, DK, DE, IE, EL, FR, NL, AT, PL, PT, RO, SI, SE, UK). 4 Stati Membri (LV, BG, HU, SK) ma provdewx biżżejjed informazzjoni u lanqas ma rreferew għar-responsabbiltà f'każijiet ta' nuqqas ta' superviżjoni. EE, CZ, CY, IT u MT ma trasponewx l-Artikolu 6(2) u FI ssodisfat ir-rekwiżiti parzjalment. L-Artikolu 7 - Il-ġuriżdizzjoni L-Artikolu 7 jobbliga lill-Istati Membri jieħdu l-miżuri neċessarji biex jistabbilixxu ġuriżdizzjoni fuq reat li jaqa' taħt l-iskp ta' din id-Deċiżjoni Qafas, fejn parti mir-reat jew ir-reat kollu jkunu twettqu fit-territorju tagħhom, minn ċittadin tagħhom, jew għall-benefiċċji ta' persuna ġuridika li għandha s-sede fit-territorju tagħhom. L-Istati Membri għandhom marġni ta' diskrezzjoni fl-applikazzjoni tal-aħħar żewġ regoli ta' ġuriżdizzjoni. Fl-2007, fuq il-bażi tal-informazzjoni provduta, kienu biss 3 Stati Membri (DK, DE, UK) li kienu trasponew dan l-Artikolu. Bħalissa huma biss 9 Stati Membri (BE, CZ, DK, DE, IE, LU, HU, NL, UK) li ttrasponew għal kollox l-Artikolu 7. Jidher li 15-il Stat Membru (BG, EE, EL, FR, IT, CY, LV, MT, PL, PT, RO, SI, SK, FI, SE) trasponew l-artikolu parzjalment, imma f'ħafna każijiet ma kienx hemm biżżejjed informazzjoni dwar kull dispożizzjoni biex tiġi valutata għal kollox il-konformità. 10 Stati Membri (DK, DE, EE, FR, LT, HU, AT, FI, SE, UK) iddeċidew li ma japplikawx ċerti regoli ta' ġuriżdizzjoni (meta r-reat ikun twettaq minn wieħed miċ-ċittadini tagħhom jew twettaq għall-benefiċċji ta' persuna ġuridika li għandha s-sede fit-territorju tal-Istat Membru). B'mod ġenerali, meta wieħed iqis in-nuqqas ta' informazzjoni provduta, ma kienx possibbli għall-Kummissjoni li tagħti stampa ċara tal-implimentazzjoni ta' din id-dispożizzjoni. L-Istati Membri qed jintalbu jissottomettu aktar informazzjoni preċiża sabiex jippermettu lill-Kummissjoni twettaq evalwazzjoni dettaljata. Artikolu 10 – Applikazzjoni territorjali Ma ġietx provduta aktar informazzjoni dwar meta Ġibiltà se tittrasponi l-istrument. Ir-Renju Unit qalet li dan għandu jsir malajr daqs kemm permess miż-żmien leġiżlattiv. KONKLUŻJONIJIET Il-valutazzjoni hija limitata għat-traspożizzjoni ta' dispożizzjonijiet speċifiċi fil-leġiżlazzjoni domestika. Minħabba nuqqas ta' ċifri u statistiki kumparabbli dwar każijiet ta' korruzzjoni fis-settur privat, ma kienx possibbli li jiġi valutat l-impatt prattiku tat-traspożizzjoni tad-dispożizzjonijiet ta' din id-Deċiżjoni Qafas. F'dak li għandu x'jaqsam mat-traspożizzjoni nfisha, din għandha mhix sodisfaċenti, minkejja xi progress li sar. Il-problema ewlenija hija t-traspożizzjoni dgħajfa ta' xi elementi tal-Artikoli 2 u 5. Rigward it-traspożizzjoni tal-Artikolu 5, il-valutazzjoni twettqet prinċipalment bi tqabbil mad-dispożizzjonijiet tal-liġi kriminali nazzjonali, kif notifikat mill-Istati Membri. Għalkemm kien magħruf li s-sanzjonijiet imsemmija fl-Artikolu 5 jistgħu jkunu wkoll ta' natura amministrattiva jew ċivili, il-valutazzjoni kurrenti kienet tiddependi biss fuq id-dejta notifikata mill-Istati Membri. Il-Kummissjoni tfakkar dwar l-importanza tal-ġlieda kontra l-korruzzjoni fis-settur privat u ssejjaħ lill-Istati Membri biex jadottaw mingħajr dewmien il-miżuri kollha neċessarji f'dan ir-rigward. Il-Kummissjoni tistieden lill-Istati Membri kollha biex jikkunsidraw dan ir-rapport u biex jipprovdu l-informazzjoni relevanti kollha lill-Kummissjoni u lill-Kunsill. B'żieda ma' dan, il-Kummissjoni tistieden lill-Istati Membri li sadanittant adottaw leġiżlazzjoni ġdida biex jinnotifikaw dawn il-miżuri lill-Kummissjoni u lill-Kunsill. [1] COM(2007) 328 finali. [2] COM(2001) 771, 13.12.2001, punt 1.2.2. [3] Dan minħabba li d-definizzjoni ta' tixħim attiv u passiv tinkludi wkoll 'il-wiegħda', 'l-offerta' u 't-talba' jew 'l-aċċettazzjoni tal-wiegħda ta' u mhux biss 'l-għotja' u 'l-aċċettazzjoni'. [4] Skont l-informazzjoni provduta fir-rapport tal-2007 [5] Skont l-informazzjoni provduta fir-rapport tal-2007 [6] Skont l-informazzjoni provduta fir-rapport tal-2007 [7] Skont l-informazzjoni provduta fir-rapport tal-2007 [8] Skont l-informazzjoni provduta fir-rapport tal-2007